open-index/open-wikipedia-markdown huggingface dataset:
1924

ஆண்டு ***1924*** (**[[ரோம எண்ணுருக்கள்|MCMXXIV]]**) ஒரு செவ்வாய்க்கிழமையில் ஆரம்பமான ஒரு கிரிகோரியன் நெட்டாண்டாகும். பழைய ஜூலியன் நாட்காட்டியில் இது திங்கட்கிழமையில் ஆரம்பமானது.

## நிகழ்வுகள்
* ஜனவரி 10 - பிரித்தானியாவின் நீர்மூழ்கிக் கப்பல் எல்-34 ஆங்கிலக் கால்வாயில் மூழ்கியதில் 43 பேர் கொல்லப்பட்டனர்.
* ஜனவரி 23 - விளாடிமிர் லெனின் ஜனவரி 21 இல் இறந்ததாக சோவியத் ஒன்றியம் அதிகாரபூர்வமாக அறிவித்தது.
* ஜனவரி 24 - சி. பி. முத்தம்மா, இந்தியப் பெண் சாதனையாளர் (இ. 2009)
* ஜனவரி 25 - முதலாவது குளிர்கால ஒலிம்பிக் விளையாட்டுக்கள் பிரான்சில் ஆரம்பமாயின.
* ஜனவரி 26 - சென் பீட்டர்ஸ்பேர்க் லெனின்கிராட் எனப் பெயர் மாற்றப்பட்டது.
* ஜனவரி 27 - லெனினின் உடல் மாஸ்கோவின் செஞ்சதுக்கத்தில் அடக்கம் செய்யப்பட்டது.
* பெப்ரவரி 1 - ஐக்கிய இராச்சியம் சோவியத் ஒன்றியத்தை அங்கீகரித்தது.
* பெப்ரவரி 14 - ஐபிஎம் நிறுவனம் அமைக்கப்பட்ட்டது.
* ஆகத்து 18 - பிரான்ஸ் ஜெர்மனியில் இருந்து தானது படைகளைத் திரும்ப அழைக்க ஆரம்பித்தது.
* ஆகத்து 28 - ஜோர்ஜியா சோவியத் ஒன்றியத்துக்கெதிரான கிளர்ச்சியில் தோல்வியாடைந்தது. பல்லாயிரக்கணக்கானோர் கொல்லப்பட்டனர்.
* செப்டம்பர் 9 - ஹவாய், கௌவை நகரில் சர்க்கரைத் தொழிற்சாலைத் தொழிலாளர் வேலை நிறுத்தத்தில் ஈடுபட்டபோது காவற்படையினர் துப்பாக்கிச்சூடு நடத்தியதில் 16 பேர் கொல்லப்பட்டனர்.
* அக்டோபர் 25 - இந்தியாவில் சுபாஷ் சந்திர போஸ் பிரித்தானியரால் சிறைப்பிடிக்கப்பட்டார்.
* அக்டோபர் 27 - உஸ்பெக்கிஸ்தான் சோவியத் ஒன்றியத்தில் இணைந்தது.
* டிசம்பர் 1 - எஸ்தோனியாவில் கம்யூனிசப் புரட்சி தோல்வியில் முடிந்தது.
* டிசம்பர் 24 அல்பேனியா குடியரசாகியது.
* டிசம்பர் 30 - பல நாள்மீன்பேரடைகளின் இருப்பு பற்றி எட்வின் ஹபிள் அறிவித்தார்.

## பிறப்புகள்
* சனவரி 6 &ndash; கிம் டாய் ஜுங், தென்கொரியக் குடியரசுத் தலைவர் (இ. 2009)
* பெப்ரவரி 5 &ndash; துரைசாமி சைமன் லூர்துசாமி, கத்தோலிக்கத் திருச்சபையின் கர்தினால் (இ. 2014)
* பெப்ரவரி 11 &ndash; வி. வி. வைரமுத்து, ஈழத்து நாடகக் கலைஞர் (இ. 1989)
* மார்ச் 4 &ndash; கு. கலியபெருமாள், தமிழகத்தில் நக்சல்பாரி இயக்கத்தைத் துவக்கியவர்களில் ஒருவர் (இ. 2007)
* சூன் 3 &ndash; மு. கருணாநிதி, தமிழக முதல்வர், அரசியல்வாதி
* சூன் 18 &ndash; கோபுலு, தமிழக ஓவியர் (இ. 2015)
* சூன் 23 &ndash; ரணசிங்க பிரேமதாசா, இலங்கை அரசுத்தலைவர் (இ. 1993)
* சூலை 1 &ndash; வரதர், ஈழத்து எழுத்தாளர் (இ. 2006)
* சூலை 3 &ndash; எஸ். ஆர். நாதன், சிங்கப்பூர் குடியரசுத் தலைவர்
* ஆகத்து 1 &ndash; அப்துல்லா, சவூதி அரேபிய மன்னர் (இ. 2015)
* ஆகத்து 12 &ndash; ஸியா-உல்-ஹக், பாக்கித்தான் அரசுத்தலைவர் (இ. 1988)
* செப்டம்பர் 20 &ndash; அ. நாகேஸ்வர ராவ், தென்னிந்தியத் திரைப்பட நடிகர் (இ. 2014)
* அக்டோபர் 9 &ndash; இம்மானுவேல் சேகரன், தலித் மக்களின் உரிமைகளுக்காக போராடிய ஒரு தலைவர் (இ. 1957)
* நவம்பர் 29 &ndash; பாறசாலை பி. பொன்னம்மாள், கேரளக் கர்நாடக இசைக்கலைஞர் (இ. 2021)

## இறப்புகள்
* ஜனவரி 9 &ndash; பொன்னம்பலம் அருணாசலம், இலங்கையின் தேசியத் தலைவர் (பி. 1853)
* ஜனவரி 21 &ndash; விளாதிமிர் லெனின், உருசியப் புரட்சியாளர், சோவியத் ஒன்றியத்தின் 1வது அரசுத்தலைவர் (பி. 1870)

## நோபல் பரிசுகள்
* இயற்பியல் - Manne Siegbahn*
* [[வேதியியல்]] - வழங்கப்படவில்லை
* [[மருத்துவம்]] - *Willem Einthoven*
* [[இலக்கியம்]] - *Władysław Stanisław Reymont'''
* அமைதி - வழங்கப்படவில்லை

## நாட்காட்டி

*
மார்த்தாண்ட வர்மர்

**மார்த்தாண்டவர்மன்** (*Marthanda Varma*) (1706–1758) திருவிதாங்கூர் அரசை உருவாக்கி அதனைப் பல ஆண்டுகள் வெற்றிகரமாக ஆண்டுவந்தவர் ஆவார். இவர் ஆற்றிங்கல் இளைய ராணியின் மகன். இந்தியாவின் தென்கோடியில் இருந்த  சிற்றரசான வேணாட்டின் அரசுரிமை இவரது மாமனாரான ராஜா இராம வர்மரிடம் இருந்து இவருக்குக் கிடைத்தது. மிகுந்த தந்திரமும், புத்தியும் நிறைந்த மார்த்தாண்ட வர்மா, இளவரசராக இருந்தபோதே பிரித்தானியக் கிழக்கிந்திய நிறுவனத்துடன் 1723 ஆம் ஆண்டில் ஒப்பந்தம் ஒன்றைச் செய்து கொண்டார்.

## அரச பதவி
ராஜா இராம வர்மரின் பிள்ளைகளும், குஞ்சுத் தம்பிமார் என அழைக்கப்பட்ட, பத்மநாபன் தம்பி, ராமன் தம்பி ஆகியோரும் எட்டுவீட்டில் பிள்ளைமார் போன்ற பிரபுக்களோடு சேர்ந்துகொண்டு மார்த்தாண்ட வர்மாவைக் கொல்லச் சதி செய்தனர். இதனால் இவர் தலைநகரமான பத்மநாபபுரத்தில் இருந்து தப்பியோடி நாகர்கோவிலில் வாழ்ந்து வந்தார். தனது எதிரிகளை வென்ற மார்த்தாண்ட வர்மா 1729 ஆம் ஆண்டில் அரசனானார்.

## அரசு விரிவாக்கம்
வலுவுள்ள படையொன்றைத் திரட்டிய மார்த்தாண்ட வர்மர் அயல் நாடுகளின் மீது படையெடுத்து அவற்றை வேணாட்டுடன் இணைத்துக் கொண்டார். இவற்றுள் பல டச்சுக் கிழக்கிந்தியக் கம்பனியாரின் கூட்டாளிகளாக இருந்தனர். இதனால் டச்சுக் கம்பனியார் மார்த்தாண்ட வர்மர்மீது போர் தொடுத்தனர். 1741 ஆம் ஆண்டில் இடம்பெற்ற குளச்சல் போரில் டச்சுக்காரர் தோல்வியைத் தழுவினர். டச்சுத் தளபதியான யுஸ்ட்டாக்கியஸ் டி லனோய் (*Eustachius De Lannoy*) பிடிபட்டான். மார்த்தண்ட வர்மருடைய படையில் சேர்ந்து வீரர்களுக்கு நவீன போர்முறையில் பயிற்சி அளிக்க வேண்டும் என்ற நிபந்தனையின் கீழ் அவன் கொல்லாமல் விடப்பட்டான்.

நவீனப் படுத்தப்பட்ட படைகள் கொச்சி வரை சென்று எல்லாச் சிறிய அரசுகளையும் கைப்பற்றின. பின்னர் கொச்சி அரசரோடு ஒப்பந்தம் செய்து கொண்டு நாட்டின் வடக்கு எல்லையில் அமைதி நிலவச் செய்தார் மார்த்தாண்ட வர்மர். திருவனந்தபுரம் பத்மநாபசாமி கோயிலைத் திருத்தி அமைத்த இவர், தனது அரசை அங்குள்ள இறைவனுக்கே காணிக்கையாக்கித தன்னை பத்மநாபனின் அடியவனாகக் கருதி நாட்டை ஆண்டுவந்தார். இவர் 1758 ஆம் ஆண்டில் காலமானார்.

## முற்றுப் பெறாத ஏ.வி.எம் கால்வாய்

மன்னர் மார்த்தாண்ட வர்மர் தனது நாட்டின் தலைநகரான திருவனந்தபுரத்தை நாட்டின் தென்கோடி எல்லையான கன்னியாகுமரியுடன் இணைக்கும் வகையில் கால்வாய் ஒன்றை அமைக்கத் திட்டமிட்டார். மன்னருக்குப் பின் அவரது வாரிசுகள் இப்பணியைத் தொடர்ந்தாலும் மண்டைக்காடு வரை மட்டுமே கால்வாய்ப்பணி அமைக்க முடிந்தது.

## மேற்கோள்கள்

பகுப்பு:1706 பிறப்புகள்
பகுப்பு:மலையாள மக்கள்
பகுப்பு:கேரள வரலாறு
பகுப்பு:திருவிதாங்கூர் நாடு
பகுப்பு:திருவிதாங்கூர் மன்னர்கள்
பகுப்பு:1758 இறப்புகள்
1761

[thumb|210px|right| [ஜனவரி 14: மூன்றாம் பானிப்பட் போர்]]
**1761**  (**[[ரோம எண்ணுருக்கள்|MDCCLXI]]**) ஒரு வியாழக்கிழமையில் ஆரம்பமான ஒரு சாதாரண கிரிகோரியன் ஆண்டாகும். பழைய ஜூலியன் நாட்காட்டியில் இவ்வாண்டு ஒரு திங்கட்கிழமையில் ஆரம்பமானது.

## நிகழ்வுகள்
* ஜனவரி 14 - மராட்டியப் பேரரசுக்கும் ஆப்கானியர்களுக்கும் இடையில் மூன்றாம் பானிப்பட் போர் இடம்பெற்றது.
* ஜனவரி 16 - பிரித்தானியர் பாண்டிச்சேரியை பிரெஞ்சுக்களிடம் இருந்து கைப்பற்றினர்.
* பெப்ரவரி 8 - லண்டனில் நிலநடுக்கம் பதியப்பட்டது.
* மார்ச் 8 - இரண்டாவது நிலநடுக்கம் வடக்கு லண்டனில் ஹாம்ப்ஸ்டட் நகரில் நிகழ்ந்தது.
* ஜூன் 6 - சூரியனுக்கும் பூமிக்கும் இடையில் வீனஸ் கோளின் நகர்வு பூமியின் பல இடங்களிலும் அவதானிக்கப்பட்டது.

## நாள் அறியப்படாதவை
* கான்சாகிபுடன் இறுதியாக நடைபெற்ற போரில் பூலித்தேவனின் படைகள் யூசுப்கான் படைகளிடம் தோற்றன.
* செஞ்சிக் கோட்டையை பிரித்தானியர் கைப்பற்றினர்.

## பிறப்புகள்
* ஆகஸ்ட் 17 - வில்லியம் கேரி,  ஆங்கில புரட்டஸ்தாந்து மதகுரு (இ. 1834)

## இறப்புகள்
* ஜனவரி 10 - ஆனந்த ரங்கம் பிள்ளை, தமிழில் நாட்குறிப்பு எழுதியவர் (பி. 1709)

## 1761 நாற்காட்டி

## மேற்கோள்கள்
1760கள்

**1760கள்** என்றழைக்கப்படும் பத்தாண்டு காலம் 1760ஆம் ஆண்டு துவங்கி 1769-இல் முடிவடைந்தது.

## நிகழ்வுகள்
* பிரித்தானியாவுக்கு மூன்றாம் ஜோர்ஜ் மன்னனாக முடி சூடினான்.
* ஏழாண்டு போர் முடிவுக்கு வந்தது (1756 - 1763). பிரான்ஸ் கனடாவை பிரித்தானியாவிடம் கையளித்தது.
* யாழ்ப்பாணத்தின் தளபதியாக *[[அந்தனி மூயார்ட்]]* நியமிக்கப்பட்டான் (1765).

## உலகத் தலைவர்கள்

* முகலாய மன்னர்கள்:
** மூன்றாம் ஷாஜகான் (1759-1761)
** இரண்டாம் ஷா அலாம்

## மேற்கோள்கள்
மதீனா

**மதீனா** (*Medina*, அரபு மொழி: المدينة المنورة), சவுதி அரேபியாவில் அமைந்துள்ள உலகின் பழமை வாய்ந்த நகரங்களில் ஒன்றாகும். மதீனா முஸ்லிம்களின் புனித நகராக விளங்குகிறது. முகம்மது நபியால் கட்டப்பட்ட உலகத்தின் முதல் இஸ்லாமியப் பள்ளிவாசல் மஸ்ஜிதுன் நபவி மதீனா நகரில் அமைந்துள்ளது. அதற்கு உடனடுத்ததாக முஹம்மது நபியவர்களின் வீடு அமைந்துள்ளது. இஸ்லாமிய உலகின் நினைவுச் சின்னங்களான புராதனமான அவ்வீடும் முஹம்மது நபியவர்களின் பிரசங்க மேடையும் இன்றும் அதே வடிவிலேயே பாதுகாக்கப்படுகின்றன. மேலும், மதீனா நகரில்தான் உலகப் புகழ்பெற்ற இஸ்லாமியப் பல்கலைக்கழகம் அமைந்துள்ளது.

இது இஸ்லாமின் இரண்டாவது புனித நகரம் ஆகும். மேற்கு சவுதி அரேபியாவின் ஹெஜாஸ் பிராந்தியத்திலுள்ள மதீனா மாகாணத்தின் தலைநகராகும். மேலும் இது இஸ்லாமிய தீர்க்கதரிசியான முஹம்மது அவர்கள் அடக்கமான இடமும் ஆகும். வரலாற்றின்படி இவரது ஹிஜ்ரா போருக்கு பின் இது இவரது சொந்த இடமாக அமைந்துள்ளது. இஸ்லாத்தின் மறுவருகைக்கு முன்பு இந்த நகரம் யாத்ரிப் என்ற பெயரில் அறியப்பட்டது. பின்னர் இது முஹம்மது அவர்களால் மதீனா என்று பெயரிடப்பட்டது. மதீனாவில் தான் இஸ்லாமின் மூன்று மிகப்பழம்பெரும் மசூதிகளான அல்-மஸ்ஜித்-நபாவி (தீர்க்க தரிசியின் மசூதி), குபா மசூதி (இஸ்லாமிய வரலாற்றில் முதல் மசூதி), மற்றும் மஸ்ஜித் அல்-குய்ப்லாடின் என்கிற மசூதிகள் அமைந்துள்ளன. சவுதி அரேபிய அரசின் மத கோட்பாடுகளால் வரலாற்று முக்கியத்துவம் வாய்ந்த இடங்கள் பின்னாளில் வழிபட்டுத்தலங்கலாக மாறின. சவுதியின் கொலோச்சுதல் உயர்ந்த பின்பு மதினாவின் உண்மையான பாரம்பரியங்கள் அழிக்கப்பட்டன. முஹம்மது நபியின் வருகையை அடிப்படையாக வைத்தே இஸ்லாமிய நாட்காட்டி உருபெற்றது. அதாவது ஹிஜ்ரி நாட்காட்டியின் 622 CE லிருந்தே இதன் தொடக்கம் ஆரம்பிக்கிறது. மக்காவைப் போன்றே மதீனாவிலும் இஸ்லாமியர்கள் மட்டுமே நுழைய முடியும். இஸ்லாமியர் அல்லாதவர்கள் இங்கு நுழைய அனுமதிக்கபடுவதில்லை.

[center|thumb|600px| [அல்-மஸ்ஜித் அந்-நபவி|மஸ்ஜிதுன் நபவி பள்ளிவாசல்]]
## மேற்கோள்கள்

பகுப்பு:சவூதி அரேபியாவில் உள்ள பள்ளிவாசல்கள்
பகுப்பு:சவூதி அரேபிய நகரங்கள்
பகுப்பு:கலீபகங்களின் தலை நகரங்கள்
பகுப்பு:இசுலாமியப் புனித இடங்கள்
பகுப்பு:ஹிஜாஸ் பிராந்தியம்
இயேசுவின் புதுமைகள்

**இயேசுவின் புதுமைகள்** அல்லது **இயேசுவின்  அரும் அடையாளங்கள்** பல விவிலியத்தின் நான்கு நற்செய்தி நூல்களில் எழுதப்பட்டுள்ள நிகழ்வுகளாகும்.　இவை நோய்களை சுகப்படுத்தல், இயற்கையின் மீதான அதிகாரம், இறந்தோரை உயிர்ப்பித்தல், பேய்களை விரட்டல், வலு குறைந்தவர்களை சீர் செய்தல் என பொதுவாக வகைப்படுத்தலாம். பெரும்பான்மையான கிறிஸ்தவர்கள் இப்புதுமைகளை உண்மை நிகழ்வுகளாக நம்பினாலும், சில புதுமைவாத கிறிஸ்தவர்கள் இவை படிப்பினைக்காக கூறப்பட்ட கதைகள் என்கின்றனர்.

ஒத்தமை நற்செய்தி நூல்களில் இயேசு தன் அதிகாரத்தை நிருவ மட்டும் புதுமைகள் செய்ய மறுப்பதாக விவரிக்கப்படுள்ளது.யோவான் நற்செய்தி, தண்ணீரைத் திராட்சை இரசமாய் மாறியது முதல் இறந்த இலாசரை உயிர்ப்பித்தது வரை ஏழு புதுமைகள் குறிக்கப்பட்டுள்ளன.

இசுலாமியர்கள் திருக்குர்ஆனில் கூறப்பட்டுள்ள இயேசுவின் புதுமைகளை நம்புகின்றனர்.

## மேற்கோள்கள்


பகுப்பு:இயேசு
பகுப்பு:கிறித்தவ அற்புதங்கள்
பகுப்பு:இயேசுவின் அரும் அடையாளங்கள்
சென்னைத் துறைமுகம்

**சென்னைத் துறைமுகம்** (*Chennai Port*) இந்தியாவின் மிகப்பெரிய துறைமுகங்களுள் ஒன்றாகும். அண்மைக் காலங்களில் முக்கியமான கொள்கலன் துறைமுகமாக மாறியுள்ள இது முன்னர் போக்குவரத்துக்கு உரிய முக்கிய துறைமுகமாகவே விளங்கியது. தமிழ்நாட்டின் பொருளாதார வளர்ச்சிக்கு, சிறப்பாக உற்பத்தித் தொழில் வளர்ச்சிக்கான முக்கிய காரணிகளுள் இதுவும் ஒன்று ஆகும். தற்போது, சிங்கப்பூர், ஆங்காங், சாங்காய், சென்சென் ஆகிய துறைமுகங்களுடன் ஒப்பிடும்போது இது மிகவும் சிறிய துறைமுகமாக இருப்பினும் வரும் ஆண்டுகளில் இது விரிவாக்கப்பட உள்ளது. தற்போது உலகின் 86 வது பெரிய கொள்கலன் துறைமுகமாக உள்ளது மற்றும் ஆண்டுக்கு சுமார் 140 மில்லியன் டன்களாக இதன்திறனை விரிவுபடுத்த திட்டங்கள் உள்ளன.

## வரலாறு
தென்னிந்தியாவின் தமிழ் நாடு மாநிலத்தில் உள்ள சென்னைத் துறைமுகம், நூறாண்டுகளுக்கு முன்னர் கட்டப்பட்ட ஒரு செயற்கைத் துறைமுகம் ஆகும். இது கோரமண்டல் கரை எனப்படும் கிழக்குக் கரையோரப் பகுதியில் அமைந்துள்ளது. இதன் தொடக்கப் பகுதிகள்,  1861 ஆம் ஆண்டில் கட்டப்படவை ஆகும். ஆனால் 1868 ஆம் ஆண்டிலும், 1872 ஆம் ஆண்டிலும் ஏற்பட்ட சூறாவளியினால் இது பயன்படுத்தப்பட முடியாததாயிற்று. 1876 ஆம் ஆண்டில் "ட" வடிவத் தடைச் சுவருக்கான கட்டுமான வேலைகள் தொடங்கப்பட்டன. ஆனால் 1881 ஆம் ஆண்டில் ஏற்பட்ட சூறாவளி, பெரும்பாலும் நிறைவடைந்த நிலையில் இருந்த துறைமுகத்தை அடித்துச் சென்று விட்டது. இத் துறைமுகம் புதிதாக அமைக்கத்தொடங்கிய 1881 ஆம் ஆண்டையே தொடக்கமாகக் கொண்டு 2007 ஆம் ஆண்டில் சென்னைத் துறை முகத்தின் 125 ஆவது ஆண்டு நிறைவு கொண்டாடப்பட்டது.

## இடம் மற்றும் புவியியல்
 சென்னைத் துறைமுகம் அமைந்துள்ள பகுதி இந்தியத் துணைக்கண்டத்தின் கிழக்கு கடற்கரைச் சமவெளிகள் என்று அழைக்கப்படும் ஒரு தட்டையான கடலோர சமவெளியில் சென்னை துறைமுகம் வங்காள விரிகுடாவில் இது கோரமண்டல் கரை என்று அழைக்கப்படுகிறது. துறைமுகம் வெப்ப பூமத்திய ரேகையில் அமைந்துள்ளது மற்றும் கரையோரமாகவும் உள்ளது.  இது பருவகால வெப்பநிலையில் தீவிர மாறுபாட்டைத் தடுக்கிறது. 
## மேற்கோள்கள்

## புற இணைப்புகள்
*Official website
*DP World Chennai
*Chennai port makes it to top 100 ports
*New container service at Chennai port

பகுப்பு:சென்னை மாவட்டத்திலுள்ள துறைமுகங்கள்
பகுப்பு:தமிழ்நாட்டுத் துறைமுகங்கள்
பகுப்பு:இந்தியத் துறைமுகங்கள்
பகுப்பு:சென்னையின் பொருளாதாரம்
நாக குமார காவியம்

**நாககுமார காவியம்** அல்லது **நாகபஞ்சமி கதை** எனப்படும். இந்நூல், தமிழில் தோன்றிய சிறு காப்பியங்களில் ஒன்றாகும். இதை எழுதியவர் யார் என்ற தகவல்கள் கிடைக்கவில்லை. சிரோணிக நாட்டு மன்னனின் வேண்டுகோளுக்கு இணங்கிக் கௌதமர் என்பார் அவனுக்குக் கதை கூறும் பாங்கில் இந்நூல் அமைக்கப்பட்டு உள்ளது. 170 விருத்தப்பாக்களால் ஆக்கப்பட்ட இந்நூல் ஐந்து சருக்கங்களாகப் பிரிக்கப்பட்டுள்ளது. 

சமண சமய நூலான நாககுமார காவியம் அச் சமயக் கொள்கைகளை நூலில் விளக்க முற்படுகிறது. இளமைக் காலத்தில் இன்பம் துய்ப்பதிலேயே தனது காலத்தைக் கழித்த நாககுமாரன் தனது இறுதிக் காலத்தில் வாழ்வின் நிலையாமையை உணர்ந்து துறவு மேற்கொள்வதே இக் கதையின் சாரம். பிறவிச் சுழலில் இருந்து விடுபட்டு முத்தி பெறுவதற்குத் துறவின் இன்றியமையாமை பற்றிப் பேசுவதே இக்கதையின் நோக்கமாகத் தெரிகிறது. 

## நூல் சிறப்பு

இந்நூல் ஐந்து (5) சருக்கங்கள் நூற்றி எழுபது (170) விருத்தப்பாக்களில் நாகபஞ்சமியின் கதையை உரைக்கின்ற நூலாகும்.முழுக்க முழுக்க மணத்தையும் போகத்தையும் மட்டுமே பேசுகிறது.
இக்கதையின் நாயகன் ஐந்நூற்றி பத்தொன்பது (519) பெண்களை மணம் செய்கிறார்.
இந்நூல் 16-ஆம் நூற்றாண்டினைச் சார்ந்தது. 

## இவற்றையும் பார்க்கவும்
* தமிழ் இலக்கியப் பட்டியல்

## மேற்கோள்களும் குறிப்புகளும்


## வெளி இணைப்புகள்
நாககுமார காவியம்

பகுப்பு:ஐஞ்சிறு காப்பியங்கள்
பகுப்பு:சமணத் தமிழ் இலக்கியங்கள்
யசோதர காவியம்

தமிழில் எழுந்த ஐஞ்சிறு காப்பியங்களுள் ஒன்றான **யசோதர காவியம்**, ஒரு சமண சமயம் சார்ந்த நூலாகும். இந்நூல் ஐந்து சருக்கங்களாகப் பிரிக்கப்பட்டுள்ளது. 

இந்து ச மயத்தில் ஒரு காலத்தில் தெய்வங்களுக்கு உயிர்ப் பலி கொடுப்பது வழக்கமாக இருந்து வந்தது. எனினும் பிற்காலத்தில் இதில் சில சீர்திருத்தங்கள் கொண்டுவரப்பட்டன. இதன்படி உயிர்களுக்குப் பதிலாக மாவினால் செய்த அவற்றின் உருவங்களை வைத்துப் பலி கொடுப்பது போல் பாவனை செய்யும் வழக்கம் ஏற்பட்டது. உயிர்ப்பலியைத் தீவிரமாக எதிர்த்த சமண சமயம், இப் பாவனை செய்யும் முறையும் கொலையை ஒத்ததே எனவும், இதிலும் கொலை செய்யும் எண்ணம் இருப்பதால் கொலை செய்வதால் ஏற்படும் கர்ம வினைப் பயன்கள் பாவனைக் கொலையிலும் ஏற்படும் என்றும் வலியுறுத்தியது. 

மேற்சொன்ன சமணக் கொள்கையை விளக்கி எழுந்ததே யசோதர காவியம் ஆகும். உதய நாட்டு மன்னன் மாரிதத்தனின் ஆணைக்கு இணங்க உயிர்ப்பலி தருவதற்காக இழுத்து வரப்பட்ட இளம் சமணத் துறவிகள் இருவர் முன்கதை கூறும் பாங்கில் அமைந்தது இந் நூல். 

அரிசி மாவினால் செய்த கோழி ஒன்றைக் காளிக்குப் பலி கொடுத்த யசோதரன் என்னும் மன்னனும் அவனது தாயும் அதனால் ஏற்பட்ட கர்ம வினையினால் எடுத்த பிறவிகள் பற்றியும், அவர்கள் அடைந்த துன்பங்கள் பற்றியும், இறுதியில் அவர்கள் அபயருசி, அபயமதி என்பவர்களாக மனிதப் பிறவி எடுத்து மனிதப்பலிக்காகக் கொண்டுவரப்பட்ட நிலை குறித்தும் கூறுவதே இந்நூலின் கதையாகும்.

## இவற்றையும் பார்க்கவும்
* தமிழ் இலக்கியப் பட்டியல்

பகுப்பு:ஐஞ்சிறு காப்பியங்கள்
பகுப்பு:சமணத் தமிழ் இலக்கியங்கள்
பகுப்பு:சைனம்
உதயணகுமார காவியம்

**உதயகுமார காவியம்** தமிழில் தொகுத்துக் காட்டப்பட்டுள்ள ஐஞ்சிறு காப்பியங்களுள் ஒன்றாகும். 

இது குணாட்டியர் என்பவர் வடமொழியில் எழுதிய பிருகத் கதா என்னும் நூலைத் தழுவித் தமிழில் கொங்குவேளிர் என்பவர் 7-ஆம் நூற்றாண்டில் செய்த பெருங்கதை என்னும் நூலின் சுருக்கநூல்.
* இதன் காலம் 15-ஆம் நூற்றாண்டு. 
உதயணன் என்பவனின் கதையை இது கூறுகிறது. 
கதைப்படி உதயணன் கௌசாம்பி நாட்டு இளவரசன் ஆவான். 
## நூல் பகுப்பு
உதயணகுமார காவியம் உதயணனின் கதையைக் கூறுகிறது. இந்நூலில் ஆறு காண்டங்கள் உள்ளன.
# உஞ்சைக் காண்டம்
# இலாவாணக் காண்டம்
# மகத காண்டம்,
# வத்தவ காண்டம்
# நரவாகன காண்டம் 
# துறவுக் காண்டம்.
இக்காப்பியத்தின் முதற்பகுதி உதயணன் வரலாற்றையும், பிற்பகுதி அவனது மகனாகிய நரவாகனனது வரலாற்றையும் கூறுகிறது. உதயண குமார காவியம் மொத்தம் 367 பாடல்களை உள்ளடக்கியது.
இது சமண சமயத்தைச் சார்ந்த ஒரு நூல்.

## பதிப்பு
பல்வேறு தமிழ் நூல்களைப் பதிப்பித்தவரான உ. வே. சாமிநாத ஐயர் இந்நூலை 1935 ஆம் ஆண்டில் பதிப்பித்து வெளியிட்டார்.

## இவற்றையும் பார்க்கவும்
* தமிழ் இலக்கியப் பட்டியல்

## கருவிநூல்
*மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, 2005

## மேற்கோள்கள்

பகுப்பு:ஐஞ்சிறு காப்பியங்கள்
பகுப்பு:15 ஆம் நூற்றாண்டுத் தமிழ் நூல்கள்
சூளாமணி

thumb
ஐஞ்சிறு காப்பியங்களுள் ஒன்றான **சூளாமணி** ஒரு சமண சமயம் சார்ந்த நூலாகும். சமண சமயத்தைச் சார்ந்த தோலாமொழித்தேவர் இதனை இயற்றினார். பத்தாம் நூற்றாண்டில் இயற்றப்பட்ட யாப்பருங்கல விருத்தியுரையில் சூளாமணிப் பாடல்கள் எடுத்தாளப்பட்டுள்ளன. எனவே, இந்நூலின் காலம் கி.பி. 10 ஆம் நூற்றாண்டிற்கு முற்பட்டது எனலாம். ஜினசேனர் என்பவர் வடமொழியில் எழுதிய ஸ்ரீபுராணம் எனப்படும் ஆரூகத மகாபுராணம் என்னும் நூலைத்தழுவித் தமிழில் ஆக்கப்பட்டதே இந்நூல். 12 சருக்கங்களாகப் பிரிக்கப்பட்ட 2131 பாடல்கள் இந்நூலில் உள்ளன. விருத்தப்பாவால் ஆனது. கதை கூறும் போக்கில் சீவக சிந்தாமணியை ஒட்டியுள்ளது.

## நூலாசிரியர்
சூளாமணியை இயற்றியவர் தோலாமொழித்தேவர். இவர் சமண சமயத்தவர். காலம் 10-ஆம் நூற்றாண்டிற்கு முன். இவரை விசயன் என்ற மன்னர் ஆதரித்துவந்துள்லான். மைசூர் மாநிலத்தில் உள்ள சிரவணபெலகோலாக் கல்வெட்டு இவரைப் பற்றிக் குறிப்பிடுகிறது.

## கதைச் சுருக்கம்
இக்கதை சுரமை நாட்டின் இளவரசனான திவிட்டன் என்பவன், வித்தியாதர நாட்டு இளவரசி ஒருத்தியை மணந்து கொண்டதனால் ஏற்பட்ட சிக்கல்களையும் அதனால் திவிட்டன் நிகழ்த்திய வீரச் செயல்களையும் கூறுகிறது. இந்தப் பின்னணியில் இதன் ஆசிரியர் சமண சமயத் தத்துவங்களை விளக்குகிறார். வாழ்க்கையின் ரசனையும், வாழும் விதமும் சூளாமணியில் தெளிவாக குறிப்பிடப்படுகிறது.

## சமயக் கருத்துகள்
சமணத் தத்துவங்கள் மற்றும் நான்கு வகையான பிறவிகள் பற்றி விரிவாக விளக்குகிறது இந்நூல். இந் நான்கு பிறவிகளுள் மனிதப் பிறவியில் மட்டுமே வீடுபேறு அடைவதற்கான முயற்சிகளைச் செய்யும் வாய்ப்பு உண்டென்றும் அதனால் மனிதப் பிறவி எடுத்த அனைவரும் அதற்கான முயற்சிகளைச் செய்ய வேண்டும் என்றும் கருதும் சமணக் கோட்பாடுகளின் வழி நின்று அதற்கான வழிமுறைகளையும் இந்நூல் எடுத்தியம்புகிறது.

## உசாத்துணை
* தமிழிலக்கிய வரலாறு. ஜனகா பதிப்பகம்.1997

## இவற்றையும் பார்க்கவும்
* தமிழ் இலக்கியப் பட்டியல்

## வெளியிணைப்புகள்
தமிழ் இணையப் பல்கலைக்கழகத்தில்

பகுப்பு:ஐஞ்சிறு காப்பியங்கள்
பகுப்பு:10 ஆம் நூற்றாண்டுத் தமிழ் நூல்கள்
பகுப்பு:சைனம்
பகுப்பு:சமணத் தமிழ் இலக்கியங்கள்
நாச்சியார் திருமொழி

**நாச்சியார் திருமொழி** என்னும் நூல் வைணவ ஆழ்வார்களுள் ஒருவராகிய ஆண்டாளால் பாடப்பட்டது. வைணவ நூல்களின் தொகுப்பு ஆன நாலாயிரத் திவ்வியப் பிரபந்தத்தின் ஒரு பகுதியாகிய இந்நூல், அத்தொகுப்பில் 504 தொடக்கம் 646 வரையான பாடல்களாக இடம் பெறுகின்றது. 143 பாடல்களைக் கொண்ட இந்நூல், கண்ணனைத் தனது நாயகனாகக் கொண்டு அவனை அடையத் துடிக்கும் ஆண்டாளின் தவிப்பை எடுத்துக் காட்டுகின்றது. பாடல்கள் அனைத்திலும் காதல் சுவை மேலோங்கி இருப்பதைக் காணலாம்.

## பாசுரங்கள் பற்றிய சுருக்கங்கள்
இந்நூல் ஒவ்வொன்றும் பத்துப் பாடல்களைக் கொண்ட 14 தலைப்புக்களில் அமைந்துள்ளன. 
# முதற் பத்துப் பாடல்கள், கண்ணனை இணக்கு எனக் காமனைத் தொழும் பாங்கில் அமைந்தவை. இவை அறுசீர் ஆசிரிய விருத்தப் பாடல்களாக அமைந்துள்ளன.
# இரண்டாம் பத்து, சிறுமியர் மயனைத் தம் சிற்றில் சிதையேல் எனக் கேட்கும் வகையில் அமைந்தவை. இப் பாடல்கள் கலிவிருத்தங்களாக அமைந்தவை.
# கன்னியரோடு கண்ணன் விளையாடுவதைக் கூறும் பாங்கில் அமைந்ததது மூன்றாம் பத்து. இப் பாடல்கள் அறுசீர் ஆசிரிய விருத்தப் பாடல்கள்.
# நான்காம் பத்துப் பாடல்கள் கூடல் குறிப்புப் பற்றியவை. இவை கலிவிருத்தப் பாடல்களால் இயற்றப்பட்டுள்ளன.
# குயிற்பத்து என்னும் குயிலை விளித்துப் பாடும் பாடல்களாக அமைந்துள்ளவை ஐந்தாம் பத்தைச் சேர்ந்த பாடல்கள். இவை எழுசீர் ஆசிரிய விருத்தங்களாக அமைந்துள்ளன.
# மாயவன் தன்னை மணஞ்செய்யக் கண்ட கனவைத் தோழிக்கு உரைப்பதாக அமைந்த பாடல்கள் ஆறாம் பத்தில் அமைந்துள்ளன. இவையும் கலிவிருத்தப் பாடல்கள் ஆகும்.
# ஏழாம் பத்து, பாஞ்சசன்னியத்தைப் பதுமநாபனோடும் சுற்றமாக்கல் என்னும் தலைப்பில் அமைந்தவை. கலிவிருத்தப் பாடல்கள்.
# மேகவிடுதூதாக அமைந்த எட்டாம் பத்து தரவுக் கொச்சகக் கலிப்ப்பா எனும் பாவகையில் ஆக்கப்பட்டுள்ளது.
# ஒன்பதாம் பத்தில் திருமாலிருஞ்சோலை எம்பெருமானை வழிபடும் பாங்கிலான பாடல்கள் அமைந்துள்லன. இவை கலிநிலைத்துறை எனும் பாவகையில் உள்ளன.
# மாற்செய் வகையோடு மாற்றம் இயம்பல் என்னும் தலைப்பில் அமைந்த பாடல்களைக் கொண்ட பத்தாம் பத்து, கலிநிலைத்துறை எனும் பாவகையைச் சேர்ந்தது.
# திருவரங்கத்துச் செல்வனைக் காமுறுவதாக அமைந்த பதினோராம் பத்துப் பாடல்கள் தரவுக் கொச்சக் கலிப்பா வகையைச் சேர்ந்தவை.
# பன்னிரண்டாம் பத்துப் பாடல்கள் சீதரனிருந்துழிச் செலுத்துவீர் எனை எனக் கோதை தமர்க்குக் கூறிய துணிபு எனும் தலைப்பில் அறுசீர் ஆசிரிய விருத்தங்களால் ஆனவை.
# அவலம் தணி என இறைவனைக் கோரும் பதின்மூன்றாம் பத்தும் அறுசீர் ஆசிரிய விருத்தப்பாக்களால் ஆனவையே. 
# பிருந்தாவனத்தே பரந்தாமனைக் கண்டது பற்றிக்கூறும் இறுதிப் பாடல்களும் அறுசீர் ஆசிரிய விருத்தப் பாக்களே.

## முதல் பாடல்

## இவற்றையும் பார்க்கவும்
* தமிழ் இலக்கியப் பட்டியல்

## மேற்கோள்கள்

## வெளி இணைப்புகள்

*வாரணம் ஆயிரம்-நாச்சியார் திருமொழி எளிய விளக்கம்

பகுப்பு:நாலாயிரத்திவ்ய பிரபந்தம்
பகுப்பு:9 ஆம் நூற்றாண்டுத் தமிழ் நூல்கள்
மேரு மந்தர புராணம்

**மேரு மந்தர புராணம்** என்பது ஒரு சமண சமயத்தைச் சார்ந்த தமிழ் நூலாகும். இது சமண சமயத்தின் சாரம் எனக் கருதப்படுகின்றது. நீலகேசி என்னும் நூலுக்கு உரை வகுத்தவரான வாமனாசாரியரே மேரு மந்தர புராணத்தின் ஆசிரியராவார்.

ஆசையே உயிர்களில் துன்பங்களுக்கு மூல காரணம் என்பதைத் தெளிவுபடுத்தி அதனை விலக்க வேண்டியதன் அவசியத்தை வலியுறுத்தும் வகையில் எழுதப்பட்டதே இந் நூலாகும். 

வட நாட்டு மதுரையை ஆண்ட அரசனொருவனுக்கு மக்களாகப் பிறந்த மேரு, மந்தரன் என்னும் இருவர், சமணர்களின் பதின்மூன்றாவது தீர்த்தங்கரரான விமலதீர்த்தங்கரரின் சீடராகித் துறவறத்தை நாடி முத்தியடைந்தனர். இவ்விருவரின் பெயரில் அமைந்ததே இந்த மேரு மந்தர புராணம். எனினும் இந்நூல், இம் மேரு, மந்தரர்களில் பல முற்பிறவிகளில் நடந்த கதைகளையும் உட்படுத்தியுள்ளது. அப்பிறவிகளில் ஆசையினால் ஏற்பட்ட குரோதங்களையும் அவை பல பிறவிகளூடாகத் தொடர்ந்து துன்பம் விளைவித்தமை பற்றியும் எடுத்துக் கூறுகின்ற மேரு மந்தர புராணம் இது தொடர்பான சமணக் கருத்துக்களைத் தெளிவாக உணர்த்துவதாகக் கூறப்படுகின்றது. 

பிறவிகளுக்கு மூலமாக இருப்பதுவும், வினைகளை உருவாக்குவதும், உயிர்களின் வீடுபேற்றுக்குத் தடையாக இருப்பதும், எல்லா உயிர்களுக்கும் பகையாக உள்ளதும் ஆசையே என்னும் பொருள்படும் இப் பாடல் மேரு மந்தர புராணத்தின் 324 ஆவது பாடலாகும்.

: மோகமே பிறவிக்கு நல் வித்து
: மோகமே வினை தன்னை முடிப்பது
: மோகமே முடிவைக் கெட நிற்பது
: மோகமே பகை முன்னை உயிர்க்கெலாம்

இந் நூலில் உள்ள 86 ஆம் பாடலில் அணு பற்றிய அக்காலக் கருத்து பின்வருமாறு விளக்கப்பட்டுள்ளது. 

: ஊறுஇரண்டாகி நாற்றம் வண்ணமும் சுவையுமொன்றாய்
: கூறுஇரண்டாக்க லாகா நுண்மைத்தாய் அளவைக்கெல்லாம் 
: பேறுதன்வழிய தாகி பிறஙி மூவுலமுற்றும் 
: ஆறுகந்தங்கட் காதியாகியது அணுவதாமே.

இதன்படி, இரண்டு ஊறுகள், ஒரு சுவை, ஒரு நிறம் ஆகியவற்றை உடைய அணுக்கள் இரண்டாகப் பிரிக்க முடியாத அளவு சிறியவை. தானாகவே என்றும் இருக்கும் இவை உலகில் உள்ள அனைத்துக்கும் மூலமாக உள்ளன என்பதாகும்.

## உசாத்துணைகள்

* ஸ்ரீசந்திரன், ஜெ, தமிழ் இலக்கிய வரலாறு, வர்த்தமானன் பதிப்பகம், சென்னை, ஜூன் 2004, 11 ஆம் பதிப்பு, (முதற் பதிப்பு ஜூன் 1998).
* புதுவை ஞானம், பண்டைத் தமிழர்களின் அணு அறிவு கணிதம் என்பது அறிவியல் மொழி - தொடர்ச்சி - காலம், திண்ணை, வியாழன் செப்டெம்பர் 7, 2006, அணுகப்பட்டது: வியாழன் ஜனவரி 10, 2008.

## இவற்றையும் பார்க்கவும்
* தமிழ் இலக்கியப் பட்டியல்

பகுப்பு:சமணத் தமிழ் இலக்கியங்கள்
இவோ ஜீமா சண்டை

**இவோ ஜீமா சண்டை** (*Battle of Iwo Jima*) ஐக்கிய அமெரிக்காவுக்கும் யப்பான் பேரரசுக்கும் இடையே  1945  ஆம் ஆண்டு பெப்ரவரி, மார்ச் மாதங்களில்  இரண்டாம் உலகப்போரின்  பசிபிக் போரின் ஒரு பகுதியாக  நடைபெற்றது.  *டிடாச்மென்ட்  நடவடிக்கை* (Operation Detachment) என அழைக்கப்பட்ட இவ்வாக்கிரமிப்பு இவோ ஜீமா தீவில் காணப்பட்ட யப்பானிய வான்படைத் தளங்களை கைப்பற்றும் நோக்கில் ஐக்கிய அமெரிக்காவால் நடத்தப்பட்டது.

இச்சண்டையானது இந்நடவடிக்கைகளின் போதான மிகக் கடுமையான மோதல்களை கொண்டிருந்தது. யப்பானிய இராச்சியப்ப்படைகளின்  நிலைகளானது நன்றாக காக்கப்பட்டவையாகவும், பாரிய பதுங்கு குழிகளைக் கொண்டும், மறைக்கப்பட்ட ஆட்டிலரித் தளங்களையும், மொத்தம் 18 கிலோமீட்டர் (11 மைல்) நீளமான குகைவழிகளையும் கொண்டு பலமாக அமைக்கப்பட்டிருந்தது. இச்சண்டையானது யப்பானிய மண்ணில் நடைபெற்ற முதற் சண்டையாதாலாம் யப்பானிய படைகள் தமது நிலைகளை கடும்சமரிட்டு காத்தனர். தளத்தில் இருந்த 21,000 யப்பானிய படைகளில் 20,000 பேர் களச்சாவடைந்தனர் மேலும் 216 பேர் போர்க் கைதிகளாக பிடிக்கப்பட்டனர்.

ஜோ றொசெண்டன் என்ற படப்பிடிப்பாளர் ஐக்கிய அமெரிக்க ஈருடக படையினர் 5 பேரும், ஐக்கிய அமெரிக்க கடற்படை வீரர் ஒருவரும்  சேர்ந்து 166 மீட்டர் (546&nbsp;அடி) உயரமான சுறபாச்சி மலை மீது ஐக்கிய அமெரிக்க கொடியை ஏறுவதை படம் பிடித்தார். இப்படமானது 35 நீடித்த இச்சண்டையின் 5வது நாள் சுறாபாச்சி மலை மீது ஏற்றப்பட்ட இரண்டாம் கொடியேற்றத்தை சித்தரிக்கிறது. இப்படமானது மிகப்பிரசித்தமானதுடன் மிக அதிகளவில் பிரதியெடுக்கப்பட்ட படமாகவும் விளங்குகிறது.

## மேற்கோள்கள்

பகுப்பு:பசிபிக் போர்முனை (இரண்டாம் உலகப் போர்)
பகுப்பு:யப்பான் ஈடுபட்ட சண்டைகள்
1787

**1787** (**[[ரோம எண்ணுருக்கள்|MDCCLXXXVII]]**) ஒரு திங்கட்கிழமையில் ஆரம்பமான ஒரு கிரிகோரியன் சாதாரண ஆண்டாகும். பழைய ஜூலியன் நாட்காட்டியில் வெள்ளிக்கிழமையில் ஆரம்பமான ஒரு சாதாரண ஆண்டாகும்.

## நிகழ்வுகள்
* ஜனவரி 11 - யுரேனஸ் கோளின் இரண்டு துணைக்கோள்கள் கண்டுபிடிக்கப்பட்டன.
* மே 13 - கப்டன் ஆர்தர் பிலிப் ஆஸ்திரேலியாவில் குடியேற்றத்தை ஆரம்பிப்பதற்காக இங்கிலாந்தில் இருந்து கைதிகளை ஏற்றிக் கொண்டு புறப்பட்டான்.
* மே - நெதர்லாந்தில் உள்நாட்டுப் போர் ஆரம்பமானது.
* செப்டம்பர் 13 - புரூசியாவின் படைகள் நெதர்லாந்தை அடைந்தனர்.
* செப்டம்பர் 17 - அமெரிக்க அரசியல் அமைப்புச்சட்டம் உருவானது.
* அக்டோபர் 1 - சுவோரொவ் தலைமையில் ரஷ்யர்கள் கின்பேர்ன் என்ற இடத்தில் துருக்கியரைத் தோற்கடித்தனர்.

## தேதி அறியப்படாத நிகழ்வுகள்

## பிறப்புகள்

## இறப்புகள்
* மாரிமுத்துப் பிள்ளை, கருநாடக இசைப் பாடகர் (பி. 1717)

## 1787 நாட்காட்டி

## மேற்கோள்கள்

பகுப்பு:1780கள்
பகுப்பு:1787
அந்தாதித் தொடை

ஒரு அடியில் ஈற்றில் அமையும் சீர், அசை அல்லது எழுத்து, அடுத்துவரும் அடியின் தொடக்கமாக அமைவது **அந்தாதித் தொடை** எனப்படும். அடுத்தடுத்த செய்யுள்களில் இத் தொடர்பு இடம்பெறின் அதுவும் அந்தாதித் தொடையே. அதாவது ஒரு செய்யுளின் இறுதிச் சீர், அசை அல்லது எழுத்தை அடுத்துவரும் செய்யுளின் முதலில் வரும் வகையில் அமையின் அதுவும் அந்தாதித் தொடை எனப்படும்.

இதனைத் திவாகர நிகண்டு **தலைகட்டியமொழி** என்று பொருள் விளங்கும்படி தமிழ்தொடரால் குறிப்பிடுகிறது. 

ஒரு அடியின் ஈற்றிலும் அடுத்ததின் முதலிலும் எழுத்து மட்டும் ஒன்றாய் வருவது எழுத்தந்தாதி எனலாம். இவ்வாறே, அசை, சீர், அடி என்பவை ஒன்றாக இருப்பது முறையே *அசையந்தாதி*, *சீரந்தாதி*, *அடியந்தாதி* எனப்படலாம். 

## எடுத்துக்காட்டுகள்

: வேங்கையஞ் சார லோங்கிய மாதவி
: விரிமலர்ப் பொதும்பர் நெல்லியன் முகமதி
: திருந்திய சிந்தையைத் திறைகொண் டனவே  

மேல் உள்ள பாடலில் எழுத்தந்தாதித் தொடை அமைந்துள்ளதைக் காணலாம். முதலடியின் இறுதியெழுத்தான "வி" இரண்டாம் அடியின் முதலில் வருவதும், இரண்டாம் அடியின் இறுதி எழுத்து மூன்றாம் அடியின் முதலில் வருவதும், மூன்றாம் அடியின் இறுதி எழுத்து மீண்டும் முதலடியின் முதலில் வருவதும் காண்க. 

அந்தாதித் தொடைக்கு எடுத்துக்காட்டாக, இளம்பூரணர் பின்வரும் பாடலைக் கொடுத்துள்ளார். 

: உலகுடன் விளங்கும் ஒளிதிகழ் அவிர்மதி
: மதிநலன் அழிக்கும் வளங்கெழு முக்குடை
: முக்குடை நீழல் பொற்புடை ஆசனம்
: ஆசனத் திருந்த திருந்தொளி அறிவன்
: ஆசனத் திருந்த திருந்தொளி அறிவனை
: அறிவுசேர் உள்ளமோ டருந்தவம் புரிந்து
: துன்னிய மாந்தர் அஃதென்ப
: பன்னருஞ் சிறப்பின் விண்மிசை உலகே

மேலேயுள்ள பாடலில் பல வகையான அந்தாதித் தொடைகள் பின்வருமாறு வந்துள்ளன. 

: முதலாம் இரண்டாம் அடிகள் - அசையந்தாதி 
: இரண்டாம் மூன்றாம் அடிகள் - சீரந்தாதி 
: மூன்றாம் நான்காம் அடிகள் - சீரந்தாதி
: நான்காம் ஐந்தாம் அடிகள் - அடியந்தாதி
: ஐந்தாம் ஆறாம் அடிகள் - சீரந்தாதி
: ஆறாம் ஏழாம் அடிகள் - எழுத்தந்தாதி
: ஏழாம் எட்டாம் அடிகள் - எழுத்தந்தாதி
: எட்டாம் முதலாம் அடிகள் - சீரந்தாதி

## அந்தாதி நூல்கள்

தமிழில் பல அந்தாதி நூல்கள் காலத்துக்குக் காலம் ஆக்கப்பட்டு வந்துள்ளன. இவற்றில் அடுத்தடுத்து வரும் செய்யுள்களின் ஈற்றடி முதலடிகளுக்கு இடையில் மட்டும் அந்தாதிகள் அமைகின்றன. கீழே தரப்பட்டுள்ளவை முக்கியமான சில அந்தாதி நூல்களாம்.

: அபிராமியந்தாதி  - அபிராமி பட்டர்
: திருவரங்கத்தந்தாதி - பிள்ளைப் பெருமாள் ஐயங்கார்
: திருவேங்கடத்தந்தாதி - பிள்ளைப் பெருமாள் ஐயங்கார்
: திருவந்தாதி - பொய்கையாழ்வார்
: ஸ்ரீராமானுஜ நூற்றந்தாதி - திருவரங்கத்து அமுதனார்

## மேலும் பார்க்க
* அபிராமி அந்தாதி
* அழகரந்தாதி

## குறிப்புகள்


## உசாத்துணைகள்

* இராஜகோபாலாச்சாரியார், கே., யாப்பியல், ஸ்டார் பிரசுரம், சென்னை, 1998,
* கௌமாரீஸ்வரி (பதிப்பாசிரியர்), தொல்காப்பியம் பொருளதிகாரம் - இளம்பூரணனார் உரை, சாரதா பதிப்பகம், சென்னை, இரண்டாம் பதிப்பு, 2006 (முதற்பதிப்பு 2005)

பகுப்பு:யாப்பிலக்கணம்
பெரம்பூர்

**பெரம்பூர்** () என்பது சென்னை மாநகராட்சியின் வடக்கே உள்ள ஒரு பகுதியாகும். இது பெரம்பூர் வட்டத்தின் நிர்வாகத் தலைமையிடம் ஆகும். சில நூறு வருடங்களுக்கு முன்பு, இங்கு மூங்கில் காடுகள் காணப்பட்டன.  மூங்கிலின் மற்றுமொரு தமிழ்ப் பெயர் 'பிரம்பு' ஆகும். 'பிரம்பு உள்ள ஊர்' என்பதே மருவி 'பெரம்பூர்' ஆனது. இங்கிருந்து, புரட்சித் தலைவர் எம்.ஜி. இராமச்சந்திரன் மத்திய இரயில் நிலையம், 4 கி.மீ. தொலைவில் அமைந்துள்ளது.

இந்தப் பகுதி, சென்னையுடன் பொ.ஊ. 1742-ஆம் வருடம் இணைக்கப்பட்டது. இந்தப் பகுதி, குடியிருப்பு மற்றும் வணிக நிறுவனங்கள் நிறைந்த பகுதி. பெரம்பூரில் அமைந்துள்ள, நூற்றி இருபது ஆண்டுகள் பழமையான, தூய லூர்து அன்னை திருத்தலம், இப்பகுதியின் குறிப்பிடத்தகுந்த அடையாளமாக அமைந்துள்ளது. மேலும், புத்தர் கோவில் ஒன்றும், அமைதியான வழிபாட்டுத் தலமாக விளங்குகின்றது.

அரசு சார்பதிவாளர் அலுவலகம், பெரம்பூர் கிளை, 'தூய லூர்து அன்னை திருத்தலம்' அருகில் அமைந்துள்ளது.

## அருகிலுள்ள இடங்கள்
* வியாசர்பாடி
* அயனாவரம்
* செம்பியம்
* அகரம்
* ஜவகர் நகர்
* திரு.வி.க. நகர்
* ஜமாலியா
* பெரவள்ளூர்
* கொளத்தூர்
* மூலக்கடை
* இரமணா நகர் 
* kaushik

### அருகிலுள்ள சிற்றூர் பகுதிகள்
* 'பந்தர்' தோட்டம்
* ஜெகன்னாதன் காலனி
* அமிர்தம்மாள் காலனி
* நீலம் தோட்டம்
* சின்னையன் காலனி

## போக்குவரத்து

### தொடருந்து
* 'பெரம்பூர்' தொடருந்து நிலையம்

### பேருந்து
* 'பெரம்பூர் பேருந்து நிலையம்'
* 'பெரம்பூர் தொடருந்து நிலையம்' நிறுத்தம்.

## கல்வி நிறுவனங்கள்

### பள்ளிகள்
* சென்னை மகளிர் மேல்நிலைப்பள்ளிகள்
* சென்னை மாநகராட்சிப் பள்ளிகள்
* தொன் போஸ்கோ நிறுவனப் பள்ளிகள்
* புனித தோமையர் ஆங்கிலோ இந்திய மேல்நிலைப்பள்ளி
* இரயில்வே கூட்டு மேல்நிலைப்பள்ளி

## பொழுதுபோக்கு

### பூங்காக்கள்
* முரசொலி மாறன் மேம்பாலப் பூங்காக்கள்
* வீனஸ் பூங்கா
* மகாத்மா காந்தி பூங்கா

### திரையரங்கம்
* S2 திரையரங்குகள்

## வழிபாட்டுத் தலங்கள்
### கோவில்கள்
*ஸ்ரீ வெங்கடேசப் பெருமாள் கோவில்.
*ஸ்ரீ வேணுகோபால சுவாமி கோவில்.
### கிறித்தவ திருத்தலங்கள்
*'தூய லூர்து அன்னை திருத்தலம்', பெரம்பூர்.
*'தென்னிந்திய திருச்சபை வெஸ்லி தேவாலயம்', பெரம்பூர்.
### புத்தர் விகாரம்
*தென்னிந்திய புத்தர் கோயில், பெரம்பூர்

## மருத்துவமனைகள்
* A.C. அருள்தாஸ் மருத்துவமனை
* சென் மருத்துவமனை
* ஸ்ரீநிவாசப் பிரியா மருத்துவமனை
* நாராயணா நர்ஸிங் ஹோம்
* முத்து மருத்துவமனை

## விளையாட்டு அரங்கங்கள்
* தென்னிந்திய இரயில்வே பெரம்பூர் விளையாட்டரங்கம்.
* தென்னிந்திய இரயில்வே பெரம்பூர் கூடைப்பந்து அரங்கம்.
* தென்னிந்திய இரயில்வே பெரம்பூர் இறகுப்பந்து அரங்கம்.
* சிறுவர்களுக்கான உருளைச் சக்கர சறுக்கு விளையாட்டு மைதானம் (முரசொலி மாறன் மேம்பாலப் பூங்கா நுழைவாயில் அருகே).

## மேற்கோள்கள்


## அமைவிடம்

பகுப்பு:சென்னை சுற்றுப் பகுதிகள்
எழும்பூர்

**எழும்பூர்** அல்லது **எஃக்மோர்** (ஆங்கிலம்: *Egmore*) என்பது சென்னை மாநகராட்சியில் உள்ள ஒரு பகுதியாகும். இது ஒரு சட்டமன்றத் தொகுதியும் ஆகும்.

## புகழ்பெற்ற இடங்கள்
250px|thumbnail|எழும்பூர் அருங்காட்சியகம்
* கன்னிமாரா பொது நூலகம்
* எழும்பூர் தொடர்வண்டி நிலையம்
* அரசு அருங்காட்சியகம்

## அருகிலுள்ள ஊர்கள்

* புரசைவாக்கம்
* புதுப்பேட்டை
* சிந்தாதிரிப்பேட்டை
* பெரியமேடு
* டவ்டன்
* ஆயிரம்விளக்கு
* நுங்கம்பாக்கம்
* சேத்துப்பட்டு
* கீழ்ப்பாக்கம்

## வழிபாட்டுத் தலங்கள்
100 ஆண்டு பழமை வாய்ந்த வெஸ்லி சர்ச் இங்குள்ளது.
## கல்வி நிலையங்கள்
* பெண்களுக்கான எத்திராஜ் கல்லூரி
* பெண்கள் கிரிஸ்துவர் கல்லூரி
* டான் போஸ்கோ மேல்நிலைப்பள்ளி
* சென்னை சமூக பள்ளி
## மேற்கோள்களும் குறிப்புகளும்


## அமைவிடம்

 

﻿

பகுப்பு:சென்னை சுற்றுப் பகுதிகள்
பகுப்பு:சென்னை மாவட்டத்திலுள்ள ஊர்களும் நகரங்களும்
இராயபுரம்

**இராயபுரம்**,  தமிழ்நாட்டின் வடசென்னை பகுதியில், சென்னை  மாநகராட்சியில் அடங்கிய ஒரு பகுதியாகும். சென்னையின் பழமையான இடங்களில் இதுவும் ஒன்று.  பாரிமுனை, சென்னை துறைமுகம் மற்றும் சென்னை உயர்நீதி மன்றம் போன்ற இடங்களுக்கு மிக அருகில் உள்ளது  இப்பகுதி.  

அடிப்படை சுகாதாரம் வசதி இல்லாத 19 ஆம் நூற்றாண்டில் மிகப்பெரிய 
ஆர்.எஸ்.ஆர்.எம் மருத்துவமனையை இங்கு ராஜா சர் சவலை ராமசாமி முதலியார் என்பவர் கட்டினர். ராயபுரத்தில் உள்ள காசிமேடு மீன்பிடி துறைமுகம் மிகவும் பிரசித்தி பெற்ற மீன்பிடி துறைமுகமாகும்

## போக்குவரத்து

### தொடர்வண்டி

ராயபுரம் தொடருந்து நிலையம் இங்கு அமைந்துள்ளது. இது 1856ல் தொடங்கப்பட்ட தென்னிந்தியாவின் முதல் தொடருந்து நிலையம் ஆகும்.

## மேற்கோள்கள்

## மேற்கோள்கள்

 

பகுப்பு:சென்னை சுற்றுப் பகுதிகள்
புரசைவாக்கம்

**புரசைவாக்கம்**, சென்னை மாநகராட்சியில் உள்ள ஒரு பகுதியாகும். புரசைவாக்கம், 'புரசை' என்றும் அழைக்கப்படுகிறது. இங்கு, குடியிருப்புப் பகுதிகளும், வணிக வளாகங்களும் நிறைந்து காணப்படுகின்றன.

புரசையின் கவர்ச்சியில் அபிராமி மெகா மாலும் ஒன்று. இம்மாலில் நிறைய கண்கவரும் கடைகளும் உள்ளன.

## போக்குவரத்து
புரசைவாக்கத்தின் அருகில் எழும்பூர், சென்னை சென்ட்ரல் இரயில் நிலையங்கள் உள்ளன. மாநகரப் பேருந்துகள், நகரின் பிற பகுதிகளுக்கு, புரசைவாக்கம் வழியாக இயக்கப்படுகின்றன.

## அருகிலுள்ள ஊர்கள்
எழும்பூர், பெரியமேடு, ஓட்டேரி, சூளை, கீழ்ப்பாக்கம், டவுட்டன், புளியந்தோப்பு, கெல்லீசு, அயனாவரம் ஆகியவை புரசைவாக்கத்திற்கு அருகிலுள்ள முக்கிய ஊர்கள் ஆகும்.
## வழிபாட்டுத் தலங்கள்
*லூதரன் தேவாலயம்
*அடைக்கலநாதர் தேவாலயம்
*புனித அந்திரேயா தேவாலயம்
*புனித பவுல் தேவாலயம்
*புனித மதியா தேவாலயம்
*இம்மானுவேல் மெதடிஸ்ட் தேவாலயம்
*தமிழ் மெதடிஸ்ட் தேவாலயம்
*அபோஸ்தல தேவாலயம்
*அபோஸ்தல ஐக்கிய சபை
 
மேலும், மிகவும் பழமையான,

*புகழ்வாய்ந்த கங்காதீஸ்வரர் கோவில்,
*சோலை அம்மன் கோவில்

புரசையில் பெயர் பெற்ற கோவில்களாகும்.

## மேற்கோள்கள்

## வெளியிணைப்புகள்
Purasawalkam: From old town to shopping hub

பகுப்பு:சென்னை சுற்றுப் பகுதிகள்
பலூசிஸ்தான் (பாகிஸ்தான்)

**பலூசிஸ்தான்** பாகிஸ்தானில் அமைந்துள்ள மிகப்பெரிய மாநிலமாகும். குவெட்டா இதன் தலைநகராகும். இது 37 மாவட்டங்களைக் கொண்டது. மேலும் குவாதர் துறைமுக நகரம் கொண்டுள்ளது. சீனா–பாக்கித்தான் பொருளாதார பாதை இம்மாகாணம் வழியாகச் செல்கிறது.  தாதுப்பொருட்கள் மிகுந்த மாகாணம். பலுசிஸ்தான் விடுதலை இராணுவம் என்ற அமைப்பின் மூலம் பலூசிஸ்தானியர்கள் பல்லாண்டுகளாகத் தனி நாடு கேட்டு போராட்டம் செய்து வருகின்றனர்.

## புவியியல்
வடக்கில் ஆப்கானித்தான், தெற்கில் அரபிக்கடல், மேற்கில் ஈரான், வடகிழக்கில் பஞ்சாப் மற்றும் கிழக்கில் சிந்து மாகாணமும் இதன் எல்லைகளாக அமைந்துள்ளன.

## மக்கள்தொகை பரம்பல்
2023 பாகிஸ்தான் மக்கள்தொகை கணக்கெடுப்பின்படி 347,190 சதுர கிலோமீட்டர் பரப்பளவு கொண்ட பலூசிஸ்தான் மாகாணத்தின் மக்கள் தொகை 14,894,402 ஆகும்.  மக்கள்தொகை அடர்த்தி ஒரு சதுர கிலோமீட்டர் பரப்பளவில் 43 மக்கள் வாழ்கின்றனர்.  2017 மற்றும் 2023ஆம் ஆண்டுகளுக்கு இடையே மக்கள் தொகை வளர்ச்சி விகிதம் 3.2%. ஆக உள்ளது.
## இதனையும் காண்க
* பலூசிஸ்தானின் (பாகிஸ்தான்) மாவட்டங்கள் 
* பலூசிஸ்தான் (பாகிஸ்தான்) மாகாணத்தின் கோட்டங்கள்

## மேலும் வாசிக்க
* 

## மேற்கோள்கள்
 

## வெளி இணைப்புகள்

* 
* Guide to பலூசிஸ்தான் 
* Balochistan Archives- Preserving our Past
* பிரதமர் நரேந்திர மோடியின் ஆதரவு பேச்சால் அமெரிக்க உதவியை நாடும் பலுசிஸ்தான் தலைவர்கள்
* மோடியின் ஆதரவு பேச்சு: பலுகிஸ்தான் தலைவர்களுக்கு பாகிஸ்தான் அழைப்பு

பகுப்பு:பலூசிஸ்தான் (பாகிஸ்தான்)
பகுப்பு:பாக்கித்தான் மாகாணங்கள்
பாகிஸ்தானியர்

பாகிஸ்தான் நாட்டின் குடிமக்கள் **பாகிஸ்தானி** என அழைக்கப்படுவர். இவர்களில் பல இனத்தவரும், பல்வேறு மொழிகளைப் பேசுவோரும், பல சமயப் பிரிவுகளைச் சேர்ந்தோரும் அடங்குவர்.

## மொழிகள்

பாகிஸ்தானியரில் பல மொழிகள் பேசுவோர் உள்ளனர். பெரும்பான்மையான மக்கள் பஞ்சாபி மொழியைத் தாய் மொழியாகக் கொண்டுள்ளனர். இவர்கள் மொத்த மக்கள் தொகையில் 44% ஆக உள்ளனர். இவர்களைவிடப் பாஷ்தூ மொழி பேசுவோர் 15% ஆகவும், சிந்தி பேசுவோர் 14% ஆகவும், சராய்க்கி மொழி பேசுவோர் 11% ஆகவும் உள்ளனர். உருது நாட்டின் அரச மொழியாக இருப்பினும் அதனைத் தாய் மொழியாகக் கொண்டவர்கள் சுமார் 8% மட்டுமே. எனினும் பெரும்பாலான பாகிஸ்தானியர் உருது மொழியைப் பேசக்கூடியவர்களாக உள்ளனர். இந்திய பாகிஸ்தான் பிரிவினையின் போது இந்தியாவிலிருந்து சென்ற மக்கள் உருது மொழியைத் தாய் மொழியாகக் கொண்டுள்ளனர். இவர்கள் முகாஜிர் (Muhajir) என்று அழைக்கப்படுகின்றனர்.

## சமயம்

இஸ்லாமிய மார்க்கம் பெரும்பான்மையான மக்களால் பின்பற்றப்படுகிறது.

## மேற்கோள்கள்

பகுப்பு:பாக்கித்தான்
ஒகினவா சண்டை

**ஐஸ்பெர்க் நடவடிக்கை** (Operation Iceberg) என்று குறிப்பெயரிடப்பட்ட **ஒகினவா சண்டை** (*Battle of Okinawa*) யப்பானிய ஒகினவா தீவுகளில் இரண்டாம் உலகப் போரின் பசிபிக் போரின் ஒரு அங்கமாக நடைபெற்ற மிகப்பெரிய ஈருடகச் சண்டையாகும். 1945 ஆம் ஆண்டின் மார்ச் கடைசி முதல் யூன் மாதம் வரை நடைபெற்றது.

இச்சண்டையில் பாவிக்கப்பட்ட துப்பாக்கிச் சூடுகளின் செறிவு, கப்பல்களின் எண்ணிகை, கவச வண்டிகள் போன்றவை காரணமாக இச்சண்டை ஆங்கிலத்தில்  *டைப்பூன் ஃச்டீல்* (Typhoon of Steel; இரும்பு சுறாவளி)  யப்பானிய மொழியில் *தெற்சுனோ அமே* (இரும்பு மழை) என அழைக்கப்பட்டது. சண்டையின் முன்னர் ஒகினவாவில் 435,000 பேர் வசித்தனர் இவர்களில் 75,000 முதல் 140,000 இச்சண்டைகளின் போது கொல்லப்பட்டனர்.

நேச நாடுகள் யப்பான் மீதான ஆக்கிரமிப்பு நடவடிக்கையான டவுன்ஃபோல் நடவடிக்கையின் (Operation Downfall) தொடக்கப்புள்ளியாக ஒகினவாவை பயன்படுத்தும் நோக்கத்தைக் கொண்டிருந்தன. இருப்பினும் டவுன்ஃபோல் நடவடிக்கையில் முன்னராக ஒகினவா சண்டையை தொடர்ந்து இரோசிமா, நாகசாகி நகரங்கள் மீதான ஐக்கிய அமெரிக்காவின் அணுகுண்டுத் தாக்குதல், இரசியா யப்பான் மீது போர் பிரகடனப்படுத்தல் போன்ற நிகழ்வுகள் காரணமாக யப்பான் சரணடைந்ததன் காரணமாக இரண்டாம் உலகப்போர் முடிவுற்றது.

## மேற்கோள்கள்

பகுப்பு:பசிபிக் போர்முனை (இரண்டாம் உலகப் போர்)
பகுப்பு:1945 நிகழ்வுகள்
பகுப்பு:யப்பான் ஈடுபட்ட சண்டைகள்
செய்யுள்

தொல்காப்பியர் எழுத்து வடிவம் பெற்ற அனைத்து நூல்களையும் **செய்யுள்** என்னும் சொல்லால் குறிப்பிடுகிறார். செய்யுள் ஏழு நிலைகளில் அமையும்  அவை பாட்டு, உரை, நூல்,  பிசி, முதுமொழி, மந்திரம், பண்ணத்தி என்பன. 

செய்யுள் என்னும் சொல் பயிர்செய்யும் விளை நிலத்தைக் குறிக்கும். இதில் பயிர் விளைந்து உணவுப்பொருளைத் தரும். மொழியில் வரும் செய்யுளில் வாழ்வியல் விளைந்து மக்களைப் பண்படுத்தும்.

காரிகை காலம் தொட்டே செய்யுளை, யாப்பு, உரைநடை எனப் பகுத்துக் காணும் நிலை தோன்றிவிட்டது.

**செய்யுள்** என்பது எடுத்துக்கொண்ட பொருள் விளங்கச் சுருக்கமாகச் செய்யப்படுவது. செய்யப்படுவதனால் இது செய்யுள் எனப்படுகின்றது. செய்யுள்கள் ஓர் இலக்கண வரம்புக்கு உட்பட்டே அமையவேண்டும். உரைநடைகளைப் போல் விரும்பியவாறு விரிவாகவும், வரையறை இல்லாமலும் எழுதக்கூடிய தன்மை செய்யுள்களுக்கு இல்லாவிட்டாலும், செய்யுள்கள் ஓசை நயம் விளங்கச் செய்யப்படுகின்றன. இதனால் செய்யுள்கள் மனப்பாடம் செய்வதற்கு இலகுவானவை. எழுத்துமூல நூல்கள் பரவலாகக் கிடைப்பதற்கு அரிதாக இருந்த பழங்காலத்தில் அரிய நூல்களில் சொல்லப்பட்டவற்றைத் தேவையானபோது நினைவுக்குக் கொண்டு வரவும், அவை பல தலைமுறைகள் நிலைத்து நிற்பதற்கும் மனப்பாடம் செய்வது இன்றியமையாததாக இருந்தது. இதனால் அக்காலத்து நூல்கள் அனைத்தும் செய்யுள் வடிவிலேயே இயற்றப்பட்டன.

செய்யுள் என்னும் சொல் நன்செய் வயலைக் குறிக்கும். *மருதம் சான்ற மலர்தலை விளைவயல் செய்யுள் நாரை ஒய்யும் மகளிர்* - பதிற்றுப்பத்து 73. தொல்காப்பியர் செய்யுள் என்னும் சொல்லை நன்செய் வயல் போலப் பண்படுத்தப்பட்ட மொழியாக்கத்தைக் குறிக்கப் பயன்படுத்தியுள்ளார். இஃது ஆகுபெயர். உடல் உழைத்துச் செய்யப்படும் செய்யுள் வயல். மனம் உழைத்துச் செய்யப்படும் செய்யுள் தொல்காப்பியர் காட்டும் செய்யுள்.

## செய்யுளியல்

தமிழ் இலக்கணத்திலே செய்யுள்களுக்கான இலக்கணங்களை விளக்கும் பகுதி செய்யுளியல் எனப்படுகின்றது. இன்று நமக்குக் கிடைப்பவற்றுள் மிகப் பழைய தமிழ் இலக்கண நூலான தொல்காப்பியம் செய்யுள் இலக்கணம் பற்றி அதன் பொருளதிகாரத்தில் விரிவாகப் பேசுகிறது. தொல்காப்பியம் பின்வரும் 26+8=34 செய்யுள் உறுப்புக்களைப் பற்றி விளக்குகிறது.

1. மாத்திரை, 2. எழுத்து, 3. அசை, 4. சீர், 5. அடி, 6. யாப்பு, 7. மரபு, 8. தூக்கு, 9. தொடை, 10. நோக்கு, 11. பா, 12. அளவியல், 13. திணை, 14. கைகோள், 15. கண்டோர், 16. கேட்போர், 17. இடம், 18. காலம், 19, பயன், 20. மெய்ப்பாடு, 21. எச்சம், 22. முன்னம், 23. பொருள், 24. துறை, 25. மாட்டு, 26. வண்ணம், 

27. அம்மை, 28. அழகு, 29. தொன்மை, 30. தோல், 31. விருந்து, 32. இயைபு, 33. புலன், 34. இழை.

## நாற்பாவும், இனமும்
யாப்பருங்கலம், யாப்பருங்கலக்காரிகை ஆகிய நூல்கள் பிற்காலத்தில் தோன்றிய பாடல்களைத் தொகுத்துப் பார்த்து பாடல்கள் நான்கு எனவும், தாழிசை, துறை, விருத்தம் என்னும் நாற்பா இனங்களையும் குறிப்பிடுகின்றன.

## பொருத்தம்
பாட்டியல் நூல்கள் பாட்டுடைத் தலைவனுக்கும் எழுத்துக் கற்பிக்கப்பட்ட இனங்களுக்கும் பொருத்தம் பார்க்கின்றன. அத்துடன் காப்பியம், பிரபந்தம் என்னும் சிற்றிலக்கியம் எனப் பாகுபடுத்திக் கொள்கின்றன. 

### செய்யுள் வகைகள்

செய்யுள், பா என்னும் சொல்லாலும் வழங்கப்படுகின்றது. பாக்கள் நான்கு வகைகளாக உள்ளன. அவை,

# வெண்பா
# ஆசிரியப்பா
# கலிப்பா
# வஞ்சிப்பா

என்பனவாகும். சிறப்பானதாகக் கருதப்படாத மருட்பா என்னும் பாவகையையும் சேர்த்து பாக்கள் ஐந்து வகை எனக் கொள்வாரும் உள்ளனர்.

## அடிக்குறிப்பு

பகுப்பு:யாப்பிலக்கணம்
பள்ளப்பட்டி

**பள்ளப்பட்டி** (ஆங்கிலம்:Pallapatti), இந்தியாவின் தமிழ்நாடு மாநிலத்தில் அமைந்துள்ள கரூர் மாவட்டத்தில் இருக்கும் ஒரு பேரூராட்சி ஆகும்.

## மக்கள் வகைப்பாடு
இந்திய 2001 மக்கள் தொகை கணக்கெடுப்பின்படி 19,039 மக்கள் இங்கு வசிக்கின்றார்கள். இவர்களில் 8013 ஆண்கள்,  11026 பெண்கள் ஆவார்கள். பள்ளப்பட்டி மக்களின் சராசரி கல்வியறிவு 88% ஆகும். இது இந்திய தேசிய சராசரி கல்வியறிவான 81.5% விட கூடியதே. பள்ளப்பட்டி மக்கள் தொகையில் 16.5%  ஆறு வயதுக்குட்பட்டோர் ஆவார்கள்.

இது கரூர் மக்களவைத் தொகுதியில் அரவக்குறிச்சி சட்டமன்றத் தொகுதியில் அடங்குகிறது. கரூரில் இருந்து 40 கிலோமீட்டர் தொலைவில் குளித்தலை அருகே இக் கிராமம் உள்ளது. இங்கு பெருவாரியாக முஸ்லிம் மக்கள் வசிக்கின்றனர். ஆண்களில் பலர் தொழில் காரணமாக இந்தியாவின் பல பகுதிகளுக்கும் சென்று வாழ்ந்து வருகின்றனர். இவர்கள் தங்களை அராபியர்களின் வழிவந்தவர்கள் எனக் கூறுகின்றனர்.

## இதையும் படிக்கவும்
ரிபாத் சாருக்

## ஆதாரங்கள்


## வெளியிணைப்புகள்
* பள்ளப்பட்டியில் ஒரு கதை 

பகுப்பு:கரூர் மாவட்டத்திலுள்ள ஊர்களும் நகரங்களும்
கோயம்பேடு

**கோயம்பேடு** சென்னை மாநகராட்சியில் உள்ள ஒரு பகுதியாகும். சென்னை கோயம்பேட்டில் அமைந்துள்ள சென்னை புறநகர் பேருந்து நிலையம் ஆசியாவிலேயே பெரிய பேருந்து நிலையமாகும். இங்கு மிகப்பெரிய காய்கறிச் சந்தையும் உள்ளது. கோயம்பேடு விருகம்பாக்கம் சட்டப்பேரவைத் தொகுதிக்கு உட்பட்டதாகும்.

## கோயம்பேடு பெயர் காரணமும் வரலாறும்

கோயம்பேட்டில் கோயட்டி என்ற ஒரு குருட்டு நாரை இருந்ததாம். இது தன் பக்தியால், இறக்கும்போதும் இறைநாமம் ஓதிச் சிவலோகப் பிராப்தி அடைந்ததாம்! அதனால் அந்த நாரையின் பெயரால் 'கோயட்டிபுரம்' என்று இந்த இடம் முதலில் அழைக்கப்பட்டு, பின் அது 'கோட்டிபுரம்' என்றாகி நாளடைவில் 'கோயம்பேடு' என மருவியதாம்.

லவனும் குசனும் பிறந்ததும் அந்தக் குழந்தைகளை வளர்த்துப் பல கலைகளைக் கற்றுக்கொடுத்ததும், வில் வித்தையில் சிறந்து விளங்கச் செய்ததும் வால்மீகிதான். வால்மீகி முனிவர் இருந்த ஆஸ்ரமம்தான் தற்போது சென்னையில் இருக்கும் கோயம்பேடு எனும் இடம். இந்த இடத்தில்தான் லவன், குசன் இருவரும் ஈஸ்வரன் கோயில் ஒன்றைக் கட்டினர்

இங்கு இருக்கும் சிவனுக்குக் குறுங்காலீஸ்வரர் எனப் பெயர் கொண்டுள்ளார். லவ, குசர் பூஜை செய்த லிங்கம் நாளடைவில் மணலில் அமிழ்ந்து போயிற்று. பிற்காலத்தில் சோழ மன்னன் அந்தப் பக்கம் தேரில் வர, தேரின் சக்கரம் மணலை அழுத்த, மணலில் புதைந்திருந்த லிங்கத்திலிருந்து இரத்தம் பெருக்கிட்டது. மன்னர் இதைப் பார்த்துப் பயந்து கீழே இறங்கி அந்த லிங்கத்தை எடுத்தார். தன்னால் அந்தச் சிவலிங்கத்திற்கு இப்படியாகி விட்டதே என்று மனம் வருந்தினார். பின் அதற்கு ஒரு கோயிலும் கட்டினார். லிங்கம் தேரின் சக்கரம் பட்டு நசுங்கியதால் குறுகிக் குள்ளமானது. இதனால் பெயரும் குறுங்காலீஸ்வரர் ஆனது.

## அமைவிடம்

﻿

## மேற்கோள்கள்

பகுப்பு:சென்னை சுற்றுப் பகுதிகள்
அளபெடைத் தொடை

செய்யுள்களில் அடிகளில் அளபெடை அமைய வருவது **அளபெடைத் தொடை** ஆகும். எழுத்துக்கள் தமக்குரிய மாத்திரைகளுக்கு அதிகமாக அளபெடுத்து (நீண்டு) ஒலிப்பது அளபெடை. நயம் கருதி இவை செய்யுள்களில் பயன்படுத்தப்படுகின்றன. மோனை, எதுகை போன்ற பெரும்பாலான தொடைகளைப் போலவே அளபெடைத் தொடையும் செய்யுள் அடிகளின் முதற் சீரிலேயே அமைகின்றன. 

: ஒஒ இனிதே எமக்கிந்நோய் செய்தகண்
: தாஎம் இதற்பட் டது.

என்னும் குறளில் அளபெடைத்தொடை அமைந்துள்ளது காண்க. இங்கே அடிகளின் முதற் சீரின் முதல் எழுத்தே அளபெடுத்து அமைந்துள்ளது. எனினும் அச் சீரின் எவ்வெழுத்து அளபெடுத்து அமைந்தாலும் அது அளபெடைத் தொடையே ஆகும். 

## மேற்கோள்கள்

பகுப்பு:யாப்பிலக்கணம்
முரண் தொடை

செய்யுளில், சொல் அல்லது பொருள் முரண்பட்டு நயம் பயக்கும் வகையில் அமைவது **முரண் தொடை** ஆகும். இது செய்யுளின் வெவ்வேறு அடிகளின் முதற் சீர்களில் அமையலாம் அல்லது ஒரே அடியின் வெவ்வேறு சீர்களிலும் அமையலாம்.

## [[யாப்பருங்கலம்|யாப்பருங்கல விருத்தி]] மேற்கோள்
பாடல்
 


### விளக்கம்

## மேற்கோள்

பகுப்பு:யாப்பிலக்கணம்
இரட்டைத் தொடை

செய்யுள் ஒன்றின் ஒரு அடியில் முழுவதும் ஒரே சொல்லே அதன் சீர்களாகத் திரும்பத் திரும்ப வருமாயின் அது **இரட்டைத் தொடை** எனப்படும். எனினும் இச் சொல் எல்லா இடங்களிலும் ஒரே பொருளிலேயே வரவேண்டும் என்பதில்லை. வெவ்வேறு பொருள்களிலும் வரலாம்.

பகுப்பு:யாப்பிலக்கணம்
செந்தொடை

மோனை, எதுகை, இயைபு, முரண், அளபெடை, அந்தாதி, இரட்டை போன்ற எவ்வகைத் தொடையும் இல்லாமல், அவற்றில் உள்ள சொற்களின் இயல்பான தன்மையினால் அழகுற அமைவது **செந்தொடை** எனப்படுகின்றது.

அந்தாதித் தொடை, இரட்டைத் தொடை, செந்தொடை ஆகிய இம்மூவகைத் தொடைகளின் இலக்கணம் கூறும் நூற்பா கீழ்வருமாறு:

*"அந்த முதலாத் தொடுப்பதந் தாதி; அடிமுழுதும்</br>
வந்த மொழியே வருவ திரட்டை; வரன்முறையான்</br>
முந்திய மோனை முதலா முழுதும்ஒவ் வாதுவிட்டால்</br>
செந்தொடை நாமம் பெறும்நறு மென்குழல் தேமொழியே"*

(யாப்பருங்கலக் காரிகை, 17)

பகுப்பு:யாப்பிலக்கணம்
பெசன்ட் நகர்

**பெசன்ட் நகர்** (ஆங்கிலம்: *Besant Nagar)*, இந்தியாவின், தமிழ்நாட்டின், சென்னையின் புறநகர்ப் பகுதிகளுள் ஒன்றாகும். சென்னை மாநகராட்சியில் உள்ள கடலை ஒட்டிய ஒரு பகுதியாகும். பெசன்ட் நகர் சுற்றுப்புறத்தில் அதிக வசதி படைத்த மக்கள் வசிக்கின்றனர்.

மெட்ராஸின் முன்னாள் கவர்னரான எட்வர்ட் எலியட்டின் பெயரிடப்பட்ட எலியட்ஸ் கடற்கரை, இந்த பகுதியின் பிரபலமான இடமாகும். இது இளைஞர்களுக்கும், பெரியவர்களுக்கும் ஒரு கவர்ச்சியான இடமாக மாறிவிட்டது.

## அமைவிடம்
சென்னை மத்திய தொடருந்து நிலையத்திலிருந்து 10 கிலோமீட்டர் தொலைவிலும், சென்னை எழும்பூர் தொடருந்து நிலையத்திலிருந்து 10 கிலோமீட்டர் தொலைவிலும், சென்னை பன்னாட்டு விமான நிலையத்திலிருந்து 13 கிலோமீட்டர் தொலைவிலும், சென்னை கோயம்பேடு பேருந்து நிலையத்திலிருந்து 14 கிலோமீட்டர் தொலைவிலும், பெசன்ட் நகர் அமைந்துள்ளது.

## வேளாங்கன்னி அன்னை திருத்தலம்
இது சின்ன வேளாங்கன்னி என்ற பெயராலும் அழைக்கப்படுகிறது. இங்கு அமைந்துள்ள புனித ஆரோக்கிய அன்னை திருத்தலம் மிகவும் பிரசிதிபெற்றது.

## பேருந்து பணிமனை
பெசன்ட் நகர் பேருந்து நிலையத்தில், 85 வெவ்வேறு பேருந்துகள் தினமும் 500 பயணங்களை மேற்கொள்கின்றன. ஒவ்வொரு நாளும் சுமார் 4,000 பேர் பேருந்து நிலையத்தைப் பயன்படுத்துகின்றனர்.

அக்டோபர் 2012 இல், பெசன்ட் நகர் பேருந்து நிலையத்தை, ஒரு பணிமனையாக மாற்ற மாநகரப் போக்குவரத்துக் கழகம் (எம்.டி.சி.) முடிவு செய்தது. பணிமனை, பேருந்து நிலையத்தை விட 70 சதவீதம் பெரியதாக இருக்கும். 5 மில்லியன் டாலர் செலவில் இந்த பேருந்து பணிமனை கட்டி முடிக்கப்பட்டது.

## மேற்கோள்கள்

﻿

பகுப்பு:சென்னை சுற்றுப் பகுதிகள்
பகுப்பு:சென்னை மாவட்டத்திலுள்ள ஊர்களும் நகரங்களும்
ஓசை (யாப்பிலக்கணம்)

**ஓசை** அல்லது **தூக்கு** என்பது செய்யுளின் ஒரு கூறு எனத் தொல்காப்பியம் கூறுகிறது.  செய்யுள்கள் அல்லது பாக்கள், அவற்றின் சீர்களுக்கு இடையேயுள்ள தளைகளின் தன்மையையொட்டி, வெவ்வேறு விதமான ஓசைகளை உடையனவாக இருக்கின்றன. முக்கியமாக இவ்வோசை வேறுபாட்டின் அடிப்படையிலேயே பாவகைகள் ஒன்றிலிருந்து ஒன்று வேறுபடுகின்றன. 

ஓசைகள் நான்கு வகைப்படுகின்றன. அவை, செப்பலோசை, அகவலோசை, துள்ளலோசை, தூங்கலோசை என்பனவாகும். 

## துணைப்பிரிவுகள்

இவை ஒவ்வொன்றும் மூன்று துணைப்பிரிவுகளாகப் பிரிக்கப்பட்டுள்ளன. அவை,

**[[செப்பலோசை]]** 
: 1. ஏந்திசைச் செப்பலோசை, 2. தூங்கிசைச் செப்பலோசை, 3. ஒழுகிசைச் செப்பலோசை 

**[[அகவலோசை]]**  
எடுத்துக்காட்டு
:செங்களம் படக்கொன்(று) அவுணர் தேய்த்த
:செங்கோல் அம்பின் செங்கோட்(டு) யானை
:கழல்தொடிச் சேஎய் குன்றம்
:குருதிப் பூவின் குலைக்காந்தட்(டு) அற்றே.  
: 1. ஏந்திசை அகவலோசை, 2. தூங்கிசை அகவலோசை, 3. ஒழுகிசை அகவலோசை 

**[[துள்ளலோசை]]** 
: 1. ஏந்திசைத் துள்ளல் ஓசை, 2. அகவல் துள்ளல் ஓசை 3. பிரிந்திசைத் துள்ளல் ஓசை 

**[[தூங்கலோசை]]** 
: 1. ஏந்திசைத் தூங்கலோசை, 2. அகவல் தூங்கலோசை, 3. பிரிந்திசைத் தூங்கலோசை 

என்பனவாகும்.

செப்பலோசை பாவகைகளில் வெண்பாவுக்கு உரிய ஓசையாகும். இது வெண்டளை எனும் தளை வகையினால் உண்டாவது. அகவலோசை ஆசிரியப்பாவுக்கும், துள்ளலோசை கலிப்பாவுக்கும் உரியன. இவற்றுள் அகவலோசை ஆசிரியத்தளையாலும், துள்ளலோசை கலித்தளை, வெண்டளை கலந்த கலித்தளை, இடையிடையே வேறு தளைகள் என்பன கலந்து வருவதால் உண்டாகின்றது. வஞ்சிப்பாவுக்கு உரியதான தூங்கலோசை, வஞ்சித்தளை என்னும் தளை வகையால் உண்டாவது.

## அடிக்குறிப்பு

பகுப்பு:யாப்பிலக்கணம்
மைசூர் அரசு

**மைசூர் அரசு** *(Kingdom of Mysore)*, கன்னடம்: ಮೈಸೂರು ಸಾಮ್ರಾಜ್ಯ ) (1399–1947) தென்னிந்தியாவில் 1399 இல் மைசூர் பகுதியில் உடையார் அரச குலத்தின் மன்னர் யதுராய உடையார் என்பவரால் அமைக்கப்பட்ட  அரசாகும். மைசூர் அரசு, விஜயநகரப் பேரரசின் கீழ் சிற்றரசாக 1565 வரை, விஜயநகரப் பேரரசின் வீழ்ச்சி வரை ஆளப்பட்டு வந்தது. பின்னர் பல சிற்றரசுகள் தென்னிந்தியாவில் விடுதலை பெற்ற காலத்தில் மைசூரும் விடுதலை பெற்றது. நரசராச உடையார் மற்றும் சிக்க தேவராச உடையார் ஆகிய அரசர்களின் கீழ் தற்போதைய தெற்கு கர்நாடகா மாநிலத்தின் பல பகுதிகள் மைசூர் பேரரசின் கீழ் கொண்டு வரப்பட்டு இப்பகுதியில் ஒரு பலமான தன்னாட்சி அரசு 1761 வரை ஆண்டது.

மைசூர் அரசைக் கைப்பற்றிய ஐதர் அலியும், அவரது மகன் திப்பு சுல்தானும் மைசூர் அரசை 1761 முதல் 1799 முடிய ஆண்டனர். ஆங்கிலேயர்களின் உதவியுடன் மீண்டும் உடையார் வம்சத்தினர் மைசூர் அரசை 1799 முதல் 1881 முடிய தன்னாட்சியுடன் ஆண்டனர். 1881ஆம் ஆண்டு முதல் மைசூர் அரசு பிரித்தானிய இந்தியாவிற்கு கப்பம் கட்டும்  சுதேச சமஸ்தானங்களில் ஒன்றாக விளங்கியது. இந்தியப் பிரிவினைக்குப் பின்னர் மைசூர் அரசு அரசியல் ஒருங்கிணைப்புத் திட்டப்படி, 1950ஆம் ஆண்டில் இந்திய அரசில் இணைக்கப்பட்டது.

## இதனையும் காண்க
* உடையார் அரச குலம்
* மராத்திய மைசூர் போர்
* இந்தியாவின் அரசியல் ஒருங்கிணைப்பு
* சுதேச சமஸ்தானம்
* இந்திய மன்னராட்சி அரசுகளின் பட்டியல்
* துணைப்படைத் திட்டம்
* சுதேச சமஸ்தானங்களின் இணைப்பு ஒப்பந்தம்
* 1956 மாநில மறுசீரமைப்புச் சட்டம்

## மேற்கோள்கள்


## வெளி இணைப்புகள்

பகுப்பு:கர்நாடகம்
பகுப்பு:மைசூர் பேரரசு
பகுப்பு:கர்நாடக வரலாறு
பகுப்பு:இந்தியாவின் மன்னராட்சிகள்
பகுப்பு:பிரித்தானிய இந்தியா
பகுப்பு:இந்திய வரலாறு
இந்தியாவின் முன்னாள் சுதேச சமஸ்தானங்கள்
பாண்டியன் (நடிகர்)

**பாண்டியன்** (*Pandiyan*; 12 சூலை 1960 – 10 சனவரி 2008), தமிழ்த் திரைப்பட நடிகராவார். பாரதிராஜா இயக்கத்தில் வெளிவந்த மண்வாசனை திரைப்படத்தில் தமிழ்த் திரையுலகிற்கு அறிமுகமானார்.

மண்வாசனையைத் தொடர்ந்து ஏராளமான தமிழ்த்  திரைப்படங்களில் நடித்து புகழ் பெற்றார். இவற்றில் புதுமைப்பெண், ஆண்பாவம், முதல் வசந்தம், மண்ணுக்கேத்த பொண்ணு போன்றவை இவருக்கு பெயர் பெற்று தந்தன.

நாளடைவில் பட வாய்ப்புகள் குறைந்ததைத் தொடர்ந்து இவர் சின்னத்திரைத் தொடர்களிலும் நடித்துவந்தார். 2001 ஆம் ஆண்டு முதல் அண்ணா திராவிட முன்னேற்றக் கழகத்திலும் சேர்ந்து அக்கட்சிக்காகக் கூட்டங்களில் பேசி வந்தார்.

## திரைப்படவியல்

### தொலைக்காட்சித் தொடர்

## இறப்பு
நோய் வாய்ப்பட்டிருந்த பாண்டியன் 2008 சனவரி 10
அன்று மதுரையிலுள்ள தனியார் மருத்துவமனையில் காலை 10 மணியளவில் தனது 48-ஆவது வயதில் காலமானார். இவருக்கு இலதா என்ற மனைவியும், இரகு என்கிற 15 வயது மகனும் உள்ளனர்.

## மேற்கோள்கள்
 

## வெளி இணைப்புகள்
* பிரபல நடிகர் பாண்டியன் மரணம் 
* நடிகர் பாண்டியனுக்காக... (கானா பிரபாவின் பதிவு)

பகுப்பு:தமிழ்த் திரைப்பட நடிகர்கள்
பகுப்பு:2008 இறப்புகள்
பகுப்பு:1959 பிறப்புகள்
பகுப்பு:விருதுநகர் மாவட்ட மக்கள்
பகுப்பு:மதுரை அரசியல்வாதிகள்
பகுப்பு:21-ஆம் நூற்றாண்டு இந்திய அரசியல்வாதிகள்